**Ο Μ Η Ρ Ι Κ Α Ε Π Η : Ι Λ Ι Α Δ Α**

**Τ ε χ ν ι κ ή κ α ι σ χ ή μ α τ α λ ό γ ο υ τ η ς Ι λ ι ά δ α ς**

▶ **Αδύνατο:**

Ένας χαρακτηριστικός τρόπος για να δείξουμε πως κάτι δεν μπορεί να

πραγματοποιηθεί είναι να ισχυριστούμε ότι αυτό θα γίνει μόνον αν αλλάξει η φυσική τάξη του κόσμου. Αυτός ο τρόπος έκφρασης λέγεται **« σχήμα του αδυνάτου»** και τον συναντάμε στον όρκο του Αχιλλέα (στ. 234-245).

# ▶ Ανθρωπομορφισμός:

Οι αρχαίοι είχαν μια **ανθρωπομορφική** αντίληψη για τους θεούς τους: πίστευαν

ότι μπορούσαν να εμφανιστούν σ’ ένα θνητό, παίρνοντας τη μορφή ανθρώπου, κι ακόμη πως είχαν ανθρώπινη συμπεριφορά, συνήθειες ή ελαττώματα. Στο πλαίσιο αυτής της αντίληψης ανήκουν και οι εμφανίσεις θεών στα ομηρικά έπη είτε με **ενανθρώπιση** είτε με **επιφάνεια.**

# ▶ Αποστροφή:

Σχήμα λόγου με έντονη συναισθηματική φόρτιση κατά το οποίο **ο ποιητής**

διακόπτει την τριτοπρόσωπη αφήγηση και **απευθύνεται** άμεσα σε κάποιον ήρωα, σε **δεύτερο πρόσωπο.** Δείχνει έτσι τη συμπάθεια ή τη συμπόνια για τα πάθη του.

# ▶ Άστοχα ερωτήματα:

Στην Οδύσσεια έχετε γνωρίσει τον **τυπικό** εκφραστικό τρόπο των **άστοχων**

**ερωτημάτων.** Οι ερωτήσεις αυτές χαρακτηρίζονται έτσι, γιατί παρά το πιθανό και εύλογο περιεχόμενό τους, αστοχούν στην επισήμανση της αλήθειας, που ενδιαφέρει στη συγκεκριμένη περίπτωση. Το πρόσωπο, επομένως, που απαντά πρέπει πρώτα να αναιρέσει μια μια τις δυνατότητες που πρόβαλε αυτός που ρωτάει, δίνοντας στο τέλος τη σωστή απάντηση.

# ▶ Διάλογος:

Η ανταλλαγή φράσεων μεταξύ προσώπων. Μέσα από τους διαλόγους διαγράφεται

με τον καλύτερο τρόπο η σκέψη και ο χαρακτήρας των ηρώων. Παράλληλα προσδίδεται στις σκηνές **ζωντάνια, αμεσότητα, παραστατικότητα** και **δραματικότητα.**

# ▶ Εικόνα - Σκηνή:

Mε τον όρο **εικόνα,** στη λογοτεχνία, εννοούμε την περιγραφή που προκαλεί στον

αναγνώστη ή στον ακροατή την εντύπωση ότι βλέπει μπροστά του αυτό που περιγράφεται. Eικόνες είναι κυρίως οι **οπτικές,** αυτές δηλαδή που περνούν από τα μάτια μας, όταν διαβάζουμε ή ακούμε ένα λογοτεχνικό κείμενο, εικόνες όμως λέμε κι αυτές που ερεθίζουν τις άλλες αισθήσεις μας (την ακοή, την όσφρηση κ.λπ.), οπότε (αντίστοιχα) τις χαρακτηρίζουμε **ακουστικές, οσφρητικές** κ.λπ.

O όρος **σκηνή** είναι έννοια ευρύτερη: παρουσιάζει ένα μέρος της δράσης που έχει ενότητα, μπορεί όμως να περιλαμβάνει περισσότερες από μία εικόνες. **Bασικά κριτήρια για τη διάκριση των σκηνών είναι: α.** η αλλαγή τόπου, **β.** η αλλαγή προσώπων, **γ.** η αλλαγή τόπου και προσώπων, **δ.** η διαφοροποίηση του χρόνου.

# ▶ Ειρωνεία:

**Ειρωνεία** (τραγική, επική κ.λπ.) λέγεται η τεχνική αφήγησης ή πλοκής, η οποία

παρουσιάζει τους ήρωες να αγνοούν μιαν αλήθεια που γνωρίζει ο ακροατής ή ο θεατής.

# ▶ Επιβράδυνση:

**Επιβράδυνση** είναι βασική τεχνική της επικής ποίησης, που παίρνει τις εξής

μορφές: **α.** αναβάλλεται μια προγραμματισμένη δράση· **β.** διακόπτεται για λίγο η κύρια αφήγηση με την παρεμβολή ενός σχετικού επεισοδίου· **γ.** αργοπορεί, γενικά, ο ρυθμός της αφήγησης με αναφορές σε πρόσωπα και πράγματα. Όλα αυτά αποσπούν, για περισσότερο ή λιγότερο, τον ακροατή από το κύριο θέμα, του προξενούν αναμονή

-κάποτε και αγωνία-, αλλά και του δίνουν στοιχεία για πιο άνετη παρακολούθηση της συνέχειας.

# ▶ Ηθογράφηση προσώπων:

Η ηθογράφηση των ηρώων του έπους, όπως και κάθε λογοτεχνικού κειμένου,

δηλαδή η περιγραφή και αξιολόγηση της συμπεριφοράς και της δράσης τους, προκύπτει τόσο από τις σκέψεις, τα συναισθήματα, τα λόγια και τις πράξεις των ίδιων όσο και από τις κρίσεις και τα συναισθήματα των άλλων ηρώων ή του ποιητή / αφηγητή.

# ▶ Νόμος των τριών:

Στην περιγραφή των θυμάτων του λοιμού ο ποιητής κλιμακώνει την αφήγηση

προχωρώντας από το πρώτο και λιγότερο σημαντικό θέμα (θάνατος σκύλων) στο τρίτο και πιο σπουδαίο (θάνατος ανθρώπων). Η τεχνική αυτή λέγεται **«νόμος των τριών».**

# ▶ Παρομοίωση:

Σε μια **απλή παρομοίωση** παρομοιάζονται δύο έννοιες. Στην επική ποίηση

όμως (και όχι μόνο) συναντούμε και παρομοιώσεις **σύνθετες,** που είναι **εκτεταμένες / διεξοδικές·** σ’ αυτές, η εικόνα που θέλει να μας δείξει ο ποιητής παρομοιάζεται με μια άλλη εικόνα, παρμένη συνήθως από τη φύση ή από την αγροτική ζωή και γνωστή, άρα, στον ομηρικό, τουλάχιστον, ακροατή.

**Kατά την ανάλυση μιας διεξοδικής παρομοίωσης διακρίνουμε:**

**α.** Τι παρομοιάζεται.

**β.** Με τι παρομοιάζεται.

**γ.** Ποιο είναι το κοινό τους σημείο.

**δ.** Ποιος ο ρόλος / η λειτουργία της παρομοίωσης (φωτίζει τη ζητούμενη εικόνα, συμπληρώνει και πλουτίζει την περιγραφή, ζωντάνια και παραστατικότητα στην αφήγηση κ.ά.).

# ▶ Προοικονομία:

**Προοικονομία** είναι η αφηγηματική τεχνική με την οποία ο ποιητής

προετοιμάζει συστηματικά τα επεισόδια που θα ακολουθήσουν στην εξέλιξη της πλοκής του έργου.

# ▶ Τυπικός αριθμός:

**Τυπικός αριθμός** είναι στο έπος το **τρία** και τα πολλαπλάσιά του.